khistorydata/jeongjo-sjw-relations huggingface dataset:
정조 20년
洪義榮以御營廳言啓曰本廳字內肅靖門東邊第二城廊近處女墻亦爲畢築之意敢啓傳曰知道
정조 20년
洪義榮以禁衛營言啓曰依下敎贈參議張厚健六代孫商說本營別軍官加差使之肄習之意敢啓傳曰知道
정조 20년
洪義榮以御營廳言啓曰依下敎贈參議張厚健五代孫胤祚本廳別軍官差下後仍爲下送之意敢啓傳曰知道
정조 20년
行判中樞府事李命植疏曰伏以臣猥控血懇冀蒙體諒者前後殆二十遭矣只緣忱誠之淺薄尙靳允兪之溫音虛帶重任三年于玆臣誠惶懼憂蹙何嘗晷刻少安於心也念臣年旣癃老已過於懸車之限者七矣情又臲卼不自廁搢紳之列者久矣顧何有一分當世之念而每荷眷毗之出常輒致微諒之莫守始不能力辭乃已終未免自同無故上焉而莫副淸朝禮使之盛下焉而徒壞士夫廉防之重出處之無據笑罵之從他臣實自愧人其謂何然而此皆臣一己之私耳又何敢覶縷而不知止哉第臣病情奇怪已作廢人之狀屢陳於前疏想蒙聖明之俯燭矣今當寒節諸症有進無退房闥之不能運步酬酢之不能相通居然爲一周歲有餘如是而尙可能按錢穀之簿理機務之繁乎決知其行不得矣苟使臣有毫分精力可圖毫分裨益則豈敢出過實之言以爲占便之計哉一日蹲冒曠一日之責二日蹲冒曠二日之責其可以一味虛縻不恤重務之委屬也哉玆敢不避煩複復申前懇伏惟聖慈天地也父母也特賜諒察哀憐之矜念之及此草露之未晞特降許令致仕四字之敎不但臣區區之微願獲遂在朝家汰冗勵恥之政亦將爲當急之務也噫臣通籍四十六年之間受國厚恩不啻如丘山之重河海之深而於內於外未曾有螢爝之裨涓埃之效及此頹齡便訣明時豈所欲哉癃疾之極不得不爲丐身之圖臣情到此豈不悲哉臣不勝涕泣祚懇之至云云答曰省疏具悉卿其勿辭行公
정조 20년
丙辰十月十六日辰時上御熙政堂日次儒生殿講入侍時行都承旨李鼎揆行左承旨洪義榮行右承旨李晩秀左副承旨洪義浩右副承旨朴宗來同副承旨金熙朝記事官柳遠鳴假注書洪奭周記事官吳泰曾金履永檢校直閣金勉柱檢校待敎徐有榘以次進伏訖試官右議政尹蓍東行禮曹判書閔鍾顯漢城府右尹李益運參考官行副司直南公轍魚用謙副應敎李明淵副司果申絢及應講儒生以次入就拜位行四拜禮訖試官以次升進伏蓍東曰日間聖體若何上曰一樣矣蓍東曰王大妃殿氣候若何上曰一樣矣蓍東曰惠慶宮氣候若何上曰一樣矣上曰昨日使行文書中字劃不均疊摺不精者已爲改之乎蓍東曰已改云矣上曰咨文紙品比前太劣寫字官亦漸不如前矣蓍東曰古之寫字官筆劃亦有元氣今則雖有名稱者以臣所見亦不如古矣上曰若能另擇豈有是乎上曰今日講生入來者多欲觀其生熟矣適値試射雖不盡爲親臨而上齋生異於齋任及治經生故使命官勿爲峻考多出通以上栍以爲比較之地此意預諭于入庭儒生也上曰泮長今日入來耶蓍東曰聞已入來云矣上曰欲爲陞試云耶蓍東曰本館公務雖皆爲之而陞試則尙無設行之意矣上曰旣行其職而獨不行陞試者是豈成說乎且陞庠之弊果如其言一番疏陳非不好矣而此亦國法則更張之前豈可不爲更以此意飭諭雖於明日卽爲擧行可也上曰試射時承旨則左副右副進去注書則金履永還付進去而此處則兼史入侍可也記注官金良倜進伏命書榻敎曰檢閱金履永還付注書先入侍後謝恩命開講仍就小次生員洪聖肇等以次應講上還御殿座敎曰通儒生爲幾人乎熙朝曰八人矣命書榻敎曰未肅拜及在外玉堂許遞前望單子入之待下批牌招察任蓍東曰關西道臣舊還事論啓今玆登聞矣本道舊還五萬二千石分排收捧者蓋以四分一之數行會而舊還未捧專在江邊七邑及龜城等八邑而江邊被水已令全免則五萬二千之數勢難竝督於十餘邑鎭且辛亥以前最久年條至有指徵無處之慮則道啓之不以最久年條爲準且不以五萬二千爲限使辛亥舊還七萬餘數過半收殺爲請者事勢似然必有料量而然最久年條之區別捧納分排穀物之勿限石數竝依請許施義州昌城之全數停捧江邊諸邑之限折半收納竝依前知委惕念擧行公穀之收捧德意之對揚務令竝行於其間者實是道臣目下承宣之責以此更爲申飭分付何如上曰依爲之出擧條講畢命書傳敎曰今日日次講時上齋生進應講者近百人擧皆突誦可知致力於讀習而旣無純通儒生其中通生員趙鎭壽李箕采進士洪達榮李㷞尹行徹金用默權馥金啓溫等明日使之待令試製後當施賞其餘粗略儒生別無優劣今番則竝置之四學齋任幼學率多不能開弦所當停擧姑爲參酌令泮長嚴飭肄誦於泮村能誦後草記以爲更試之地贊儀唱禮畢上命蓍東等先退命書榻敎曰抄啓文臣五月朔親試及四月朔課講明日爲之仍命退承史以次退出
정조 20년
丙辰六月十六日辰時上御春塘臺摛文院移御時把守軍校試射入侍時左副承旨洪義浩右副承旨朴宗來記事官金履永金景煥吳泰曾以次侍立訖上具平戎服出御大次上曰試官入來賤臣承命出與行兵曹判書鄭好仁大護軍李敬懋徐有大禁軍別將柳孝源護軍朴基豊行副護軍鄭學畊兵曹正郞鄭晩錫呂駿永偕入進伏上曰右副與分所試官往丹楓亭試射以來上曰龍虎營吹打全不成樣兵判常時不飭之失不可無警兵判記過義浩跪告宰樞執鼓射員以次應試取南行宣傳官李載弘李得馨及各營將校七人唱名賜第仍賜樂退出命書傳敎曰今日賞試射時南行宣傳官故右議政貞翼公李浣奉祀孫李得馨四中訓鍊大將李柱國曾孫李載弘五中直赴殿試令該曹今日政竝付司果元戎曾孫登科在古未聞極爲稀貴已令給樂令訓將來待率往貞翼之家在諸武將何異於鼻祖之家其所欣悅何待提敎亦已給樂令諸武將立之馬前遊街此擧爲念故相以聳瞻聆之意也又命書傳敎曰政官牌招開政上曰義州武士二人招入張胤祚張商說進立臺下上曰汝等於贈參議張厚健爲幾代孫胤祚曰臣則爲五代孫商說爲六代孫而奉其祀矣上曰使之付料於禁御兩營別軍官肄習射藝而去留從自願胤祚請歸商說請留上曰商說則給料敎射來月待令胤祚則藝成上來後該營草記此皆出於念汝先祖之義須體此意無怠肄射可也上還內諸臣以次退出
정조 20년
行都承旨李鼎揆坐行左承旨洪義榮坐行右承旨李晩秀內閣直左副承旨洪義浩坐直右副承旨朴宗來坐同副承旨金熙朝坐直注書金履永仕柳遠鳴赴試假注書李泳夏仕直事變假注書鄭淳民仕
정조 20년
李晩秀啓曰明日拜表相値視事頉稟之意敢啓傳曰知道三明日次對進定於明日兼行常參
정조 20년
洪義浩啓曰大司憲宋煥箕持平金壽祖鄭宗魯在外執義宋翼孝掌令鄭㝡成呈辭吳翰源未肅拜監察茶時之意敢啓傳曰知道掌令吳翰源之處義極爲駭然傳謄之俗習屢勤飭敎無異於禁令則爲其兄者使其弟冒禁又從以冒當捧入至有刊名之處分則于今幾日監察請牌之啓循例書入者豈成說乎今始聞之來住闕外有若待命然云重臣以下之所不敢爲者渠敢爲之又豈有如許屑越之事乎依前拔其名於臺選俾所知分本職以改差捧傳旨冒禁則冒禁而兄弟之一事竝坐分數稍過前承旨吳鼎源刊名則令知申知悉生墨
정조 20년
李晩秀啓曰專經文臣漢學文臣殿講二十日爲之事命下矣處所以何處爲之乎敢稟傳曰便殿爲之
정조 20년
李晩秀啓曰來二十一日輪對日次矣敢稟傳曰待下敎待令當次人先爲受點
정조 20년
以大司成尹得孚牌不進罷職傳旨傳于李鼎揆曰只推更爲牌招
정조 20년
以副校理金近淳牌不進罷職傳旨傳于李晩秀曰只推
정조 20년
李晩秀啓曰明日常參六曹長官及漢城判尹當爲進參而刑曹判書李得臣工曹判書申光履漢城判尹權病不進竝待開門牌招何如傳曰今聞刑判判尹以日前臺啓中措語引義云近來廉防之壞損雖甚可悶以此處義反涉吹覓工判事亦過矣若此則滿朝皆可引義而入於承旨望者亦當一竝引義乎似此駭然之處義莫非舊染汚俗中出來何不聯疏直請杜臺臣之口鎖臺廳之鑰乎懸病三堂爲先越俸三等連日徹夜酬應亦必聞之則承宣之無一言請牌亦爲駭然一竝從重推考此後以此引義者及不參於明日班行者該房知悉直捧禁推傳旨
정조 20년
金熙朝以吏曹言啓曰新除授奉常寺僉正朴命球呈狀內矣身素患暈眩如期發作萬無供仕之望卽速遞改云其實病旣如是則有難强令察任改差何如傳曰允
정조 20년
朴宗來以義禁府言啓曰東萊前府使尹長烈拿問處之事傳旨啓下矣尹長烈時在任所云依例發遣府書吏交代後拿來何如傳曰允
정조 20년
洪義榮以禁衛營言啓曰本營字內外南山龍壇近處今已植松而其外各處則待明春播植之意敢啓傳曰知道
정조 20년
吏曹啓目粘連觀此弘文館修撰金熙采上疏則以爲臣所帶春秋兼銜與承政院同副承旨臣熙朝有同堂兄弟應避之嫌亟令攸司照例遞改亦爲白有臥乎所相避之法在下當遞修撰金熙采所帶春秋館記事官之任減下何如判付啓依允
정조 20년
奎章閣待敎李存秀疏曰伏以臣罪積于躬禍延所怙一縷頑喘三年不絶日夕冤號無所控告惟我殿下特推慈覆之仁屢加存恤之恩每一承聆母子兄弟相對攢手惟有血淚之被面也俛仰之頃祥禫已闋自顧冠裳奄比恒人茫茫穹壤人理都盡乃者恩旨有隕自天授臣以內閣舊銜臣於是怵然怛然疑如夢寐若將攀誥入告而不可得矣嗚呼臣父遭際明時受恩如天平生所自期者惟在於不辭湯火少酬涓埃家庭訓誡亦惟在此且以臣蒙騃昏劣早涉榮塗常懷憂懼感戴之語盈滿之戒耿耿床褥以至歸日今欲追提秪增摧咽臣旣視息苟存復齒人數追先臣未卒之志報聖主罔極之恩卽臣區區之願況臣逖違威顔三載于玆犬馬之誠寤寐如結竭蹶趨造豈敢或緩而苫塊纔撤餘哀在中手擎朝衣有淚盈襟脩門在瞻徊徨不前臣情到此窮且戚矣玆敢收召神精略控短籲伏乞聖慈曲垂矜諒亟遞臣匪分之職使臣謹遵先誠退守拙分以卒天地生成之澤不勝大願臣無任云云省疏具悉爾其勿辭察職
정조 20년
上齋生應製御考榜賦三中一進士申頤朝父光顯朱書百選一件三中進士玄承祚父範宇朴大和父鳳陽生員金會淵父鍾正進士金文欽父載厚南學中父履福生父履祚鄭弼東父澣崔壽亨父禊生員閔致福父鍾顯三下進士李興慶父命馥朴呂壽父宗祿生員韓錫朝父德亨進士李翼父日煥生員兪益柱父漢禹進士李英秀父發源生父孝源沈允之父鉐金相任父茂澤草三下進士李鎭父坰蔡義重父光翼金獻行父智謙蔡一揆父遇趙奎采父敬源蔡顯國父逑夏生父述宋文顯父弼休尹匡烈父秀東生父英東金重淳父履規洪秉善父希泳以上各新印韻書一件次上進士鄭胄煥父桔生員崔弘岱父守啓生父守度趙相羽父巨源進士李心永父齊樞生父齊桓生員朴弘源父師憼南益裕父𡹘趙鎭翼父宗喆進士徐冕輔父有晦趙道宇父彬生員李家淳父龜書進士嚴喆思愼生父思愇金碩鉉父復祚生員李用正父師錫幼學趙光溫父有善生員李復性父鉉周進士朴民淳父敬鎭李敎明父延伋權襈父㨁申秉父奭相生父夔相生員金啓河父鼎鎭天命翊父道原進士徐有淳父退修生員洪晩榮父樂靜進士權燁父萬衡生員沈錸父樂賢李鳳果父元福生父松福進士申惠淵父沈英鎭父重奎任履周父邁生員安榮父宗傑進士洪始傑父綎生員鄭淞父彦賓進士尹浣父之鐸李鎭華父秉喆生員金炳翼父世根金泰鍾父處純進士姜世望父文行生員崔熽父仁祐尹行慶父勖進士李晉默父廷幹李在璣父命傑洪樂玄父瞻漢李源成父肅載生父得載以上各紙一卷
정조 20년
進士申頤朝試券西都賓問東都主人賦子虛誇夫烏有是楚人而言楚夢華胥之春風笑河伯之秋水鼂發軔兮上都揖東人曰予聽執吾土之信美訊帝居之克壯隆天下以兩都迭爲主於西東受命初而龍興建武來而龜食汾雲飛而鼎定永匹休於千億曰有賓兮自西遌主人而肅之涉長安之日近訪洛水之雲浮函關出而望氣信蔥籠其佳哉然生長之異鄕我能言夫西都天瑞徵於聚五地利著於方千列金湯之體勢控繡錯之山川基百二而雄視世十三而增廓西人我而眷西得頗詳於土俗皇初起於㶚上地莫强於山外今王聖於宅東我氓恨於不西吾其徵乎樂土子欲聞夫美制四風馬之不及擬井蛙之自大西雲入於指點好與說於洛下風千里而不同民一方而自是匪不美於澗東自有勝於秦中儀齊人之語管襲海客之談瀛皇基宏於扼亢地勢壯於連瓴東於西其逖矣子非我則昧夫儂咸陽之舊氓尙及見夫漢儀徵衣羊之妙策聞逐鹿之遺事繽殷賑與巨麗請爲子而論之非敢議於帝都各自誇於風土拚璇題而拜稽誦餘義於班賦
정조 20년
上齋生應製御考榜表三中生員洪聖肇朱書百選一件父以采三下生員閔師膺父垠進士姜履元父忱金明淳父履慶生父履基生員金命淵父鍾正進士安錫良父廷玹生父廷瓛草三下生員沈魯巖父樂洙以上各新印韻書一件次上幼學吳燧父相鼎進士柳諫父正養生員李遠揆父趾光金鋼父載文生父載久金鐮父載人進士趙經鎭父時衡草次上進士李鍾夏父世璞生員閔章顯父百權進士徐淇修父命敏趙學春父德泂生員李命熙父益彬生父復彬進士安光宇父搆李朝鉉父在誠生員趙鉐父台應金鑢父載七鄭錫猷父圭瑞進士崔在鉉父成發李銑父光德生員李英玉父駿祥沈英錫父㴛鄭夏容父東顯生父東杓進士兪孟煥父華柱柳光鉉父敬基以上各紙壹卷
정조 20년
生員洪聖肇試券擬漢太史令司馬遷進帝紀以下百三十篇表猗歟闡三五之治方仰中休裒然成百十之篇庸塵乙覽一部靑汗再拜彤墀念歷代自黃帝以來而全書欠靑史之闕展也治亂得失之可考邈乎聖帝哲王亦惟功德事業之莫傳幾箇名臣碩輔百世興替實是龜鑑之有資一通集成誰繼麟經之絶筆屬聖代除挾書之律幸微臣叨編史之班返魯鄕燕市之遊歷覽山川風俗倣楚杌晉乘之例廣搜石室金閨伊來數十年輯蒐粗效百餘篇纂次所詳者世家本紀張皇五十萬言其文則表志列傳上下數千百載想周南手執之托幸成一家之書顧陳篇足徵之文庶備九重之覽玆於脫藁之日敢效獻芹之忱此爲頗詳從軒後凡幾其義竊取曁漢初若干篇金刀之治化方隆政屬做熙皞之會王牒之祕藏遍閱寧忽摭今古之要竊附良史記實之規要贊昭代右文之化首尾一統鋪敍或謂史在名山汗漫千里煙波敢曰文如流水至於記載筆削之際奚但前代之舊聞若夫揄揚模畫之誠㝡詳國朝之聖德欽惟皇帝陛下崇文天下建元年間求書四方旣訪河間之禮樂闡治一代復講董生之春秋咸仰作成之休擧切撰述之悃伏念臣譽乏三長時際一治楓陛告猷縱愧贊襄之術蘭臺簪筆庶效捃摭之才
정조 20년
進士金啓溫應製比較試券次上退而學詩賦夙奉訓於無邪是三百之一言莫非敎於提耳而後免於墻面莊壇退而敬受小子可以興詩欲有聞而行諸不亦悅乎習之子雅言者皆詩恒晨昏而承聆自始舞於勺象常侍側於弦誦周召南而女爲敢曰究其義斑衣夕其過庭聖申如曰學未葩正音其在玆草木名亦多識興於是而乃禮人不可以不學苟誦詩有未達又何能以言爲諄然誨以式穀敬聞命於緇帷儀始學於戴經擬常誦於季路編在手而不釋退將修吾溫習先道體之下學襲聖誨之多術吟於朝而誦暮不知舞之蹈之篇洋洋於口受戒申申於手携謨先聖之大猷盍致力於玆書懲於斯而勸斯興亦可而觀可學舍是而奚先實慥慥乎云爾曁商也又賜也可與言夫微旨旣氣象之和平又德性之薰陶人樂有兮賢父聖豈欺乎余哉邇之事而是道學不厭而何有寔咏歎之不足樂亦在乎其中此先王之遺風矧君子之反經讀淸廟而一唱及白圭而三復依聖訓而折衷退省私亦足發承循循之善誘有渢渢之餘韻讀其詩而思人憬尊閣於遺篇
정조 20년
丙辰十月十七日辰時上御熙政堂抄啓文臣親試諸承旨持公事入侍時行都承旨李鼎揆行左承旨洪義榮行右承旨李晩秀左副承旨洪義浩右副承旨朴宗來同副承旨金熙朝假注書李泳夏記事官金景煥記注官金良倜檢校直閣金勉柱親試試官原任直提學金載瓚直提學李晩秀檢校待敎徐有榘以次進伏訖上曰各房有公事乎鼎揆晩秀義浩宗來各奏無公事熙朝讀奏平安監司朴宗甲啓本定州等官反庫事義榮讀奏江原監司徐有防啓本秋等勸武軍官等都試試取事馬兵都試試取事選武軍官都試試取事平安監司朴宗甲啓本右列武士四等都試試取事江華留守金履翼啓本都試及賞試射沒技人姓名技藝劃數開坐事命書判付訖引儀引試官以下抄啓文臣應試儒生行四拜禮上曰應試儒生使之進前可也趙鎭壽等以次進前各奏姓名訖仍命退出載瓚曰抄啓文臣中懸頉不進者爲五人矣命載瓚書親試書題賦西都賓問於東都主人表擬漢太史令司馬遷進帝紀以下百三十篇又命書儒生應試書題賦退而學詩竝揭之上曰抄啓文臣之應試者能知題之本解乎熙朝曰不能詳知云矣上曰同副承旨與抄啓文臣往于內閣使之考閱冊子盡意善作無或讓頭於儒生所作右副承旨則儒生應試試所進去可也晩秀曰待敎李存秀上疏到院退却矣上曰三年免喪後初陳之疏何不捧入乎須卽捧入可也晩秀曰陞試從速設行事特敎申飭前後屢勤而大司成尹得孚謂有情病一向逡巡昨日日次儒生殿講時身入闕中而陞試一事終不擧行分義事體萬萬未安從重推考卽爲牌招使之設行何如上曰從古名碩意見之若此者何限而法典不改則但當遵而行之而已以此自劃有若處義然者古人決不爲此此意嚴飭仍卽牌招斯速擧行可也出擧條上命抄啓文臣應講仍入小次命撤講後出去諸臣以次退出
정조 20년
丙辰十月十七日戌時上御便殿泮儒應製科次入侍時左副承旨洪義浩同副承旨金熙朝記事官金履永記注官金良倜記事官吳泰曾以次進伏訖上曰入格儒生表賦全榜出送成均館令入直郞廳卽卽知委使之明日常參時親受賞典之地可也仍命書傳敎曰通儒生更試居首賦次上一進士金啓溫依例直赴會試次上生員李箕采給一分上齋生應製表三中生員洪聖肇賦三中一進士申頤朝各給朱書百選一件賦三中進士玄承祚朴大和生員李會淵進士金文欽鄭弼東崔壽亨生員閔致福表三下生員閔師膺進士姜履元生員金明淳金命淵進士安錫良生員沈魯巖賦三下進士李興慶朴呂壽生員韓錫朝進士李翼生員兪益柱進士李英秀沈允之金相任李鎭蔡義重金獻行蔡一揆趙奎采蔡顯國宋文顯尹匡烈金重淳洪秉善各給新印韻書一件表次上幼學吳燧等賦次上進士鄭胄煥等各紙一卷賜給命退承史以次退出
정조 20년
行都承旨李鼎揆坐行左承旨洪義榮坐直行右承旨李晩秀坐左副承旨洪義浩坐右副承旨朴宗來坐同副承旨金熙朝坐直注書金履永仕柳遠鳴病假注書李泳夏仕直事變假注書鄭淳民仕
정조 20년
傳于李晩秀曰三使臣留待
정조 20년
傳于洪義榮曰左副承旨入侍
정조 20년
以英陵寧陵奉審承旨別單傳于李晩秀曰此別單下畿營令道伯問于地方官及寢郞從便修補處道伯酌量知委後微稟木根則近來每朔或間朔摘奸而爲弊如前更當別般嚴處此意亦令道伯嚴飭
정조 20년
以大司成尹得孚牌不進罷職傳旨傳于李晩秀曰處義有關事體傳旨勿施申飭擧行
정조 20년
傳于金熙朝曰當該承旨推考
정조 20년
金熙朝啓曰御考賞典之自內閣擧行事例卽然而今番殿講通儒生更試賞格傳旨啓下之後臣之矇然請出直赴板事涉越俎誠極惶恐而內閣之不卽擧行致有此違例之擧者亦甚未安當該入直閣臣推考何如傳曰允
정조 20년
備邊司御史抄啓鄭東觀李明淵李龜雲宋翼孝鄭來百鄭景祚朴載淳韓致應金銑鄭晩錫
정조 20년
備邊司薦望以徐美修爲東萊府使
정조 20년
以全羅監司徐鼎修狀啓道內遺棄兒留養形止開坐事判付內啓下賑恤廳爲旀諸道狀本後錄數爻未見加報今年年事雖曰稍熟若能盡心披訪豈有是乎專由於飭令之緩弛而然卿其嚴飭爲良如敎
정조 20년
丙辰十月十八日未時上御重熙堂左副承旨入侍時左副承旨洪義浩假注書李泳夏記注官金良倜記事官吳泰曾以次進伏訖上命書判付訖上曰注書先退今日常參次對入侍時擧條斯速書入可也賤臣先爲退出仍命退諸臣以次退出
정조 20년
行都承旨李鼎揆坐行左承旨洪義榮坐行右承旨李晩秀坐左副承旨洪義浩坐直右副承旨朴宗來坐同副承旨金熙朝坐直注書金履永仕直柳遠鳴病假注書李泳夏仕事變假注書鄭淳民仕
정조 20년
金熙朝啓曰大司憲宋煥箕持平金壽祖鄭宗魯在外執義掌令一員未差鄭㝡成呈辭監察茶時之意敢啓傳曰知道
정조 20년
洪義浩啓曰臣依定式入直禁軍戎器點考進去下直之意敢啓傳曰知道
정조 20년
洪義浩啓曰臣依定式進詣仁政殿月臺入直禁軍戎器點考則皆無頉仍以傳敎內辭意勞問則亦皆好在云矣敢啓傳曰知道
정조 20년
以承文院漢學文臣書啓傳于李晩秀曰元在外外在外者多明日殿講退行而待其齊到微稟
정조 20년
李晩秀以禮曹言啓曰莊陵奉審事進去本曹堂上所用印信一顆依前例齎去之意敢啓傳曰知道沿路廚傳之弊各別樽節可也
정조 20년
洪義榮以兵曹言啓曰今十月二十日文臣朔試射日次而殿座相値不得爲之之意敢啓傳曰知道
정조 20년
洪義榮以兵曹言啓曰明日文臣朔試射以殿講相値不得設行事草記蒙允矣今則殿講已爲退行依例設行何如傳曰允
정조 20년
洪義榮以備邊司言啓曰卽見水原留守趙心泰狀啓則以爲今年穡事無論山沿洞野擧皆登稔別無災實之可言而舊災名色數甚夥然竝川浦沙之仍爲陳棄者合爲三百十四結零該曹劃下二十結外不足災二百九十四結二十一負八束特許加劃事請令廟堂稟旨分付矣今年大同之豐華城居最山沿洞野擧皆登稔初無災名之可言則四千結畓摠三百餘結執災比他路宜若過濫而舊陳之未頉者川浦沙之陳棄者年年以今災請劃云而取考各年俵給則雖以癸丑之豐亦不下三百餘結以上則登聞之據實可知守護重地事體自別如干結負不必靳持事目二十結外二百九十四結二十一負八束依加請許劃以爲一一均俵之地何如傳曰允本府體貌以保障兼湯沐何論加蠲一年亦宜秋無王稅則舊初不二百結年年有之新起加現之前事目之直以二十結分排該曹事難免不審分付守臣曠土則着意勸耕而分付該曹舊初不則此後姑勿擧論可也
정조 20년
義禁府啓目司憲府監察李秉德議政府司錄嚴思彦等原情云云傳旨內辭緣泛稱遲晩竝只刑推得情何如判付啓分揀放送爲良如敎
정조 20년
又啓目造紙署別提韓範敏原情云云傳旨內辭緣泛稱遲晩刑推得情何如判付啓除刑推議處爲良如敎
정조 20년
戶曹參判柳焵疏曰伏以臣昨已陛辭前到高陽矣京闕漸遠益不勝戀結之忱仍伏念臣所帶度支佐貳之任方當出疆之辰揆以事例不可仍據玆敢從縣道拜章仰籲伏乞聖慈俯垂諒察亟許鐫改以存公格以安私分千萬幸甚臣無任云云答曰省疏具悉疏辭下該曹稟處
정조 20년
副應敎李翊模疏曰伏以臣今將出疆玉署淸銜虛縻在身矣顧臣空疎譾劣雖在在朝之時尙切尸素之愧況當遠離而使啓沃論思之責重致瘝曠尤豈不萬萬惶恧之甚者乎玆敢不避猥越援例陳懇伏乞聖慈俯垂鑑諒特命遞解臣所帶弘文館副應敎之任俾公器毋曠私分獲安焉臣無任云云踏啓字
정조 20년
丙辰十月十九日辰時上御便殿右承旨入侍時行右承旨李晩秀記事官金履永記注官金良倜記事官吳泰曾待敎李存秀以次進伏訖上敎存秀曰三霜後初入而朝筵不得從容故今又招見矣其間所讀何書而能專篤乎存秀曰喪病之暇不能專意矣命退諸臣以次退出
정조 20년
藥房副提調臣李鼎揆啓曰伏未審日間聖體若何寢睡水剌之節何如臣率諸御醫趁早入診詳察聖候爲宜王大妃殿氣候何如惠慶宮氣候何如臣不任區區伏慮敢來問安竝此仰稟答曰知道慈殿慈宮氣候一樣不必入侍矣王大妃殿惠慶宮中宮殿藥房口傳問安答曰知道
정조 20년
洪義浩啓曰大司憲宋煥箕持平金壽祖鄭宗魯在外執義掌令一員未差鄭㝡成呈辭監察茶時之意敢啓傳曰知道
정조 20년
傳于李晩秀曰六月朔課講明日爲之事下敎
정조 20년
兵曹啓目粘連城津前僉使李亨復新築石城寶化堡權管蔡遇聖城牒公廨或修補或新備兩鎭各項修繕可尙城津前僉使李亨復施以陞敍之典寶化堡權管蔡遇聖自本營相當軍任收用之意分付何如判付啓依允爲旀寶化堡權管蔡遇聖以遐陬武士積勞到防能知捐俸出力使公廨城堞軍器無不一新極爲可嘉道內僉使準瓜人作窠口傳差送知所聳勸爲良如敎
정조 20년
兵曹口傳政事以蔡遇聖爲魚游澗僉使
정조 20년
傳于李鼎揆曰政官牌招開政
정조 20년
朴宗來啓曰合辭許久闕啓事甚未安今日政新除授兩司諸臺竝待下批牌招何如傳曰允
정조 20년
傳于李晩秀曰明日當由逌瞻門展拜景慕宮該房知悉
정조 20년
有政吏批判書沈煥之參判黃昇源參議韓用龜進行都承旨李鼎揆進以魚用謙爲大司諫金孝眞爲執義鄭弼祚爲掌令尹益烈爲獻納宋文述爲正言金觀柱爲副應敎朴鍾淳爲副校理鄭民始爲判尹李得臣爲知春秋鄭民始爲宗廟提調李秉鼎爲景慕宮提調朴宗京爲禮曹正郞沈象奎爲南學敎授東萊府使單徐美修
정조 20년
兵批判書鄭好仁病參判尹弼秉病參議李尙度入直進參知吳泰賢病行左承旨洪義榮進同知張慶洽副司直李翊模高宅謙吳翰源副司果李景溟沈象奎以上竝單付
정조 20년
傳于金熙朝曰明日展拜時提調當爲進參提調李秉鼎許遞前望單子入之
정조 20년
景慕宮提調前望單子入之沈煥之落點
정조 20년
傳于李晩秀曰藥房提調具庠許遞前望單子入之
정조 20년
藥房提調前望單子入之金載瓚落點
정조 20년
金熙朝以吏曹言啓曰贈諡貞節公朴光佑延諡今月二十八日定行於忠淸道淸州地云矣敢啓傳曰知道
정조 20년
洪義榮以兵曹言啓曰景福宮衛將洪龍普身病危重末由上京呈狀乞遞輪番之任不可久曠改差何如傳曰允
정조 20년
洪義榮以備邊司言啓曰卽見廣州留守徐有隣狀啓則以爲本府今年穡事擧皆登稔別無災損之可言而通計覆沙未移合爲四十結地部劃下十結外不足災三十結特許加劃事請令廟堂稟旨分付矣今年大登到底皆然而如干災損無處無之亦稔歲所不免也以本府幅圓之廣旣有潰決之爲患秧苗之未移者則四十結執災可知檢踏之從實地部事目十結外三十結不足者依狀請準數許劃以爲均俵之地何如傳曰允
정조 20년
領議政洪樂性箚曰伏以以臣癃耄昏聵冒居匪據一味尸素者凡幾年于玆使首相之職便作冗散之官中書之堂還爲養病之坊雖一日如此尙難逭曠職之誅況一歲二歲以至四歲之久者乎自古昔設置三公以來如臣而不求退而蹲仍者未之有也如臣而不賜罷而虛縻者亦未之有也臣之自處失義而爲淸朝之累姑且舍是後世之論今日置相之乖當將復如何臣雖病昏涔涔每念及此撫躬慙痛益不勝惶蹙戰兢若無所容矣臣之無似偏蒙不世之遇渾身恩露自在化中至於特念衰病之難强而曲賜軫恤許以長暇俾便調息得保殘喘天地之庇覆父母之慈育何以加此第念臣宜退之端非一而淟涊至此者自伏承筵敎以後區區微忱不敢遽爲決退冒沒廉恥他不暇顧伈泄以度若固有之不識元輔責重不可時日虛叨而惟憑寵靈只願寸誠之粗伸攢手頌祝顒俟明春此亦臣病思荒錯之致臣罪至此尤無所逃卽見司諫李羽逵啓語言甚切當自覺顔發騂而背出汗百倍愧恧靡所措躬自臣之叨是職朝會則毋論大小一未參班廟務則不分巨細一切委抛每令僚相替行而賢勞私分之不安已無可言而國體之苟簡庸有極哉臺臣之憂歎者非獨臺臣而已卽通朝之所憂歎也非獨通朝而已卽擧國之所憂歎也且非獨他人之所知臣亦自知之深者也今此臺臣之言亦云晩矣臣雖無狀豈於臺臣之言有毫忽如何之意而敢爲此縷縷之計哉夙夜惶懍憂愧積中際見切實的當之言出於司直之地自顧忸怩有不能自已而自禁怳若醉者之醒夢者之覺矣如是而又復盤礴不卽退而自靖眞所謂不識人間羞恥事者也玆敢略暴危懇仰首鳴號伏乞聖明俯垂憐察亟賜斥免改卜賢德以重相職以幸國事仍治臣久瘝重任之罪使朝綱肅而賤分安焉公私不勝幸甚取進止答曰省箚具悉卿懇亞諫啓語錯看誤謄之爛報率爾容說未會本旨彼當自覺其非予且恕之卿何深引安心調理仍傳曰此批答左承旨往傳仍傳筵敎
정조 20년
同副承旨金熙朝疏曰伏以臣以跡則至孤畸以才則至鹵莽百不猶人一無可取而迺蒙聖慈特紆眷知陶甄臣庇覆臣臣之所以猥玷華顯遂躋緋玉者皆出造化之功非藉吹噓之力而矧玆夏秋以來荐承銀臺除命出入邇列瞻依耿光榮已極矣涯已踰矣在臣區區感祝之義惟有隨處殫竭以圖一半分塵刹之報而已宜不敢更冀恩澤而第臣之至情至懇抑有所耿結于中者噫臣之老母年過七耋生理之所勞心飢寒之所切身遂成數十年貞疾少失將護輒致增㞃委頓床褥凜然有朝暮之慮苟於此時投以珍劑補以滋味則篤老氣力庶可扶接而臣之老父雖在宰列家計素貧近益旁落諸般拮据專倚臣身而臣之姿性自來迃拙不能謀生朝晡菽水之供猶且難繼疾病藥餌之需尤何暇論親戚而無資藉之人鄰里而無假貸之路時或發奮自力欲如閭巷賤卒之牽牛服賈孝養厥父母而亦不可得矣臣自免臣母之懷至于今四十餘歲飢而謀食寒而求衣者徒令臣母恩斯勤斯而臣則不能效一日之養以悅臣母之心且況臣母病淹昏瞀之中少有省覺則輒以臣之一麾眷眷祈望臣於此際只自徊徨膝下而實無可對之辭臣之情私可謂悶且急矣伏惟聖上以舜文出天之孝事我殿宮誠篤萬年之祝嘏禮隆千乘之致養於是乎推以及於一國臣庶凡在論思之地夙夜之列情理如臣者許令陳懇獲遂便養戶頌優老之惠人被錫類之仁臣雖無狀亦一化育中物耳抱玆情懇已多年所而終若嚴畏囁嚅不一陳暴則崦嵫之夕日易頹寸草之春暉難報恐爲臣沒齒之恨而其亦自阻於體下之聖治也及今不言更待何時玆敢疾聲仰籲於仁覆之天伏乞聖明俯垂矜憐特令選部借臣便近一小縣俾得自效於芻牧之任仍以廩餘資其瀡滫濟其醫藥則臣母之得保餘年臣之少盡子職皆殿下賜也恩山德海臣當隕結以報臣無任攢手祝天之至謹昧死以聞云云省疏具悉疏辭下該曹稟處
정조 20년
吏曹啓目粘連觀此承政院同副承旨金熙朝上疏則以爲臣之老母年過七耋生理勞心飢寒切身遂成數十年貞疾苟於此時投以珍劑補以滋味則篤老氣力庶可扶接而臣之老父雖在宰列家計素貧臣之姿性迃拙不能謀生時或發奮閭巷賤卒牽牛服賈不可得矣特令選部借臣一小縣亦爲白臥乎所金熙朝之親老家貧菽水難繼之狀卽通朝之所共知許畀一邑俾遂便養之願允合於孝理之政是白乎矣邇列之臣出補外邑事體不輕臣曹不敢擅便上裁何如判付啓依回啓施行爲良如敎
정조 20년
吏曹啓目粘連觀此戶曹參判柳焵上疏則以爲臣所帶度支佐貳之任方當出疆之辰揆以事例不可仍據亟許鐫改亦爲白臥乎所度支佐貳之任在前出疆之臣元無仍帶往來之例似當許遞是白乎矣宰臣所帶遞仍當否臣曹不敢擅便上裁何如判付啓依回啓施行爲良如敎
정조 20년
丙辰十月二十日辰時上御誠正閣諸承旨持公事入侍時行都承旨李鼎揆行左承旨洪義榮行右承旨李晩秀左副承旨洪義浩右副承旨朴宗來同副承旨金熙朝記事官金履永假注書李泳夏記注官金良倜記事官吳泰曾待敎李存秀以次進伏訖上曰各房有公事乎晩秀義浩前奏無公事鼎揆讀奏全羅監司徐鼎修狀啓副校理高宅謙疏批祗受事熙朝讀奏咸鏡監司趙尙鎭啓本甲山府反庫事義榮讀奏平安兵使任嵂狀啓寧城僉使崔廷殷到防事宗來讀奏慶尙監司李泰永啓本罪人金宗義泗川縣到配事命書判付訖上曰上黨山城倉穀事戶判果已問于道伯而知其整齊與否乎晩秀曰卽爲書問而姑未見答云矣鼎揆曰藥房提調具庠今日問安以拘忌不敢進而來待闕下云矣上曰拘忌者何故云耶鼎揆曰臣於俄者往復探問則其家有痘患今日已爲發表矣晩秀曰溫陵昭寧園綏吉園今秋奉審未及爲之臣今待罪該房故敢此仰達矣上曰明日當爲之而溫陵則左副承旨進去奉審後當日內復命昭寧園綏吉園則摠管崔東岳使之進去而給馹馬畿營營吏一人亦爲帶去不計多日遍踏內外山其木根有無及他餘形地這這巡審以來事分付可也命書傳敎曰秋奉審姑未爲之左副承旨明日進詣溫陵奉審以來命退諸臣以次退出
정조 20년
行都承旨李鼎揆坐行左承旨洪義榮坐行右承旨李晩秀坐左副承旨李勉兢坐直右副承旨金熙朝坐直同副承旨崔獻重在外注書金履永仕直柳遠鳴病假注書李泳夏仕事變假注書鄭淳民仕
정조 20년
大駕詣景慕宮展拜罷後內閣政院玉堂藥房口傳問安答曰知道還宮後內閣政院玉堂藥房口傳問安答曰知道
정조 20년
朴宗來啓曰大司憲宋煥箕掌令鄭弼祚持平金壽祖鄭宗魯在外執義金孝眞傳旨未下掌令鄭㝡成呈辭監察茶時之意敢啓傳曰知道
정조 20년
李晩秀啓曰來二十五日朝參日次而翼陵忌辰祭齋戒相値頉稟之意敢啓傳曰知道
정조 20년
李鼎揆啓曰今日景慕宮展拜時承旨當爲備員而左副承旨洪義浩奉命在外無以備員何以爲之敢稟傳曰與不爲仕進承旨許遞前望單子入之待下批牌招察任
정조 20년
承旨前望單子入之李勉兢崔獻重落點
정조 20년
李鼎揆啓曰新除授承旨崔獻重方在罷散中何以爲之敢稟傳曰敍用
정조 20년
李鼎揆啓曰新除授同副承旨崔獻重時在京畿交河地斯速乘馹上來事下諭何如傳曰允
정조 20년
朴宗來啓曰臣今日抄啓文臣課講進去下直之意敢啓傳曰知道
정조 20년
以大司諫魚用謙獻納尹益烈正言宋文述執義金孝眞牌不進罷職傳旨傳于朴宗來曰只推
정조 20년
傳于朴宗來曰年前義起禮行後初行之奉審而本邑民事道內中稍遜奉命禮堂奉審之日仍於通曠處招致父老及民人詳問民瘼而邑弊則問於守令今年民間紓力之方亦爲詳問於守令民人還朝日別單修啓事下諭于禮堂
정조 20년
傳于李晩秀曰禮曹判書入侍
정조 20년
以禮曹草記宗廟景慕宮臘享大祭與宣陵國忌正日相値親祭取稟不得循例磨鍊何以爲之敢稟傳于李晩秀曰冬亨欲爲親行而未果擬於臘享親行矣與國忌正日相値云壬子年臘享過誓戒後始覺正日之相値於溫陵忌辰不得已命攝其後仍以爲式俾勿循例取稟且有先朝己酉下敎之載於禮曹謄錄則今年廟享之皆未躬祼於情於禮缺然雖甚當遵受敎與新式臘日廟享宮享以攝儀磨鍊而冬至臘日中當於南殿享禮親行令禮曹臨時取稟
정조 20년
朴宗來以弘文館言啓曰新除授副應敎金觀柱時在忠淸道瑞山地經筵入番事緊請斯速乘馹上來事下諭傳曰依啓
정조 20년
李鼎揆以吏曹言啓曰贈諡貞武公吳廷邦延諡今月二十八日定行於京畿陽城地云矣敢啓傳曰知道
정조 20년
丙辰十月二十一日辰時景慕宮擧動入侍時行都承旨李鼎揆行左承旨洪義榮行右承旨李晩秀右副承旨朴宗來同副承旨金熙朝記事官金履永假注書李泳夏記注官金良倜記事官吳泰曾檢校待敎沈象奎徐有榘待敎李存秀以次侍立訖上具翼善冠衮龍袍乘輿出交泰門永淸門明政門由弘化門入逌瞻門至神門外降輿就板位行再拜禮後仍詣廟內奉審訖還御齋室上曰禮曹判書入侍履永承命出傳與行禮曹判書閔鍾顯偕入進伏訖上敎鍾顯曰國忌齋日行大享之謄錄卿果考閱而有前例乎鍾顯曰無論齋日正日不得行大享已有先朝定式且溯古觀之齋日行親享未有前例似不可容議矣命晩秀書傳敎曰冬享欲爲親行而未果擬於臘享親行矣與國忌正日相値云壬子年臘享過受誓戒後始覺正日之相値於溫陵忌辰不得已命攝其後仍以爲式俾勿循例取稟且有先朝乙酉下敎之載於禮曹謄錄則今年廟享之皆未躬祼於情於禮缺然雖甚當遵受敎與新式臘日廟享宮享以攝儀磨鍊而冬至臘日中當於南殿享禮親行令禮曹臨時稟旨少頃出齋室門乘輿出逌瞻門入弘化門明政門永淸門交泰門還內諸臣以次退出
정조 20년
丙辰十月二十一日辰時上御重熙堂左承旨入侍時行左承旨洪義榮記事官金履永記注官金良倜記事官吳泰曾以次進伏訖上曰右副承旨何爲出去乎義榮曰以式暇出去矣命退承史以次退出
정조 20년
行都承旨李鼎揆病行左承旨李晩秀坐行右承旨李益運未肅拜左副承旨李勉兢坐直右副承旨魚用謙未肅拜同副承旨金熙朝坐直注書金履永仕柳遠鳴病假注書李泳夏仕直事變假注書未差
정조 20년
李勉兢啓曰合辭方張之時兩司無詣臺之員事甚未安除在外外未肅拜人員竝卽牌招何如傳曰允
정조 20년
傳于李晩秀曰諸承旨持公事入侍
정조 20년
李晩秀啓曰事變假注書鄭淳民身病猝重勢難察任今姑改差何如傳曰允
정조 20년
以大司諫魚用謙執義金孝眞牌不進罷職傳旨傳于金熙朝曰只推
정조 20년
金熙朝啓曰大司憲宋煥箕掌令鄭弼祚持平金壽祖鄭宗魯在外執義金孝眞牌不進掌令鄭㝡成呈辭監察茶時之意敢啓傳曰知道
정조 20년
傳于李勉兢曰有司堂上入侍
정조 20년
李勉兢啓曰義禁府都事來言時囚毋得過三日滯囚曾有定式矣時囚罪人韓範敏當爲議處具允德具珩取招以聞而判義禁邊得讓家有拘忌未肅拜次堂例不得擧行云何以爲之敢稟傳曰判義禁許遞前望單子入之待下批牌招開坐
정조 20년
判義禁前望單子入之閔鍾顯落點
정조 20년
傳于金熙朝曰左承旨與在外承旨許遞前望單子入之待下批待開門牌招察任
정조 20년
承旨前望單子入之李益運魚用謙落點
정조 20년
李晩秀以吏曹言啓曰徽陵參奉禹載岳除拜後過限未上來依例改差何如傳曰允
정조 20년
李晩秀以禮曹言啓曰郊壇四孟朔遣禮郞看審有無頉自該曹草記事定式矣發遣郞廳各壇次第摘奸則南壇先農壇雩祀壇祈雨壇司寒壇漢江壇壇上及四面紅箭門墻垣階砌先蠶壇壇上墻垣階砌東南紅箭門厲壇壇上墻垣階砌東西南紅箭門俱爲無頉而先蠶壇西邊紅箭門柱根塗灰厲壇北邊紅箭門柱根塗灰剝落故卽爲修改事分付該監此後看護等節着實擧行事申飭之意敢啓傳曰知道
정조 20년
李勉兢以訓鍊都監言啓曰本局從事官鄭東觀申飭之下謂有情勢終不行公外邑價布捧上將未免遲滯之弊揆以事體誠極未安令該府拿問處之何如傳曰駭然之外民弊宜念爲先記過待令於新營使之自今日入直而畢捧後草記出直可也
정조 20년
李勉兢以訓鍊都監言啓曰謹依草記批旨本局從事官鄭東觀今日爲始使之入直於新營之意敢啓傳曰知道
정조 20년
李勉兢以御營廳言啓曰今十月二十一日景慕宮展拜時依兵曹節目弘化門入直軍五十名待標信除出出番哨官李命源領赴于訓鍊都監都領陣解嚴後還爲入直之意敢啓傳曰知道
정조 20년
禁府啓目金浦前郡守具允德興德前縣監具珩等原情云云判付內辭意發問目取招則游辭自明泛稱遲晩所當請刑是白乎矣旣有取招以聞之命上裁何如判付啓竝以草記議處爲良如敎
정조 20년
金熙朝以義禁府言啓曰時囚罪人具允德具珩口招公事判付內竝以草記議處事命下矣具允德具珩等觀其所供則或稱初以拯劣米例分給因營題改色或稱事在他道身在遠地圖囑一款各自發明則參以事理有難直歸之於圖囑免罪之科而具允德旣以拯劣米例分給民間之後雖有營題固當據理防報而變作改色貽弊民間者極爲可駭具珩當初裝發之時不能嚴束沙格致有此沈水之境者揆以法意亦爲駭然竝以此照律何如傳曰具允德則初以拯米依例分給具珩則未及圖囑事勢似然允德及珩各以不謹護送不善裝發罷職可也
정조 20년
獻納尹益烈啓曰請金甲島爲奴罪人克觀古今島爲奴罪人克泰更令王府嚴鞫得情快正王法請逆賊尙魯亟施孥戮之典請亟寢秋曹罪人柳師文放釋之命仍令王府設鞫嚴問快正典刑請島配罪人李周奭更令王府拿致加刑限己身島配雖有赦典永勿擧論新除授司憲府掌令鄭弼祚時在慶尙道黃山道察訪任所請斯速乘馹上來事下諭答曰不允下諭事依啓
정조 20년
司諫李羽逵疏曰伏以臣卽一倥侗物耳以才識則蔑裂以言議則巽軟百不堪任使者而今迺擧之於臺閣之末其人器之不稱豈不自知而一再登筵亶出於覲耿光伸微分而草草陳語未足效一日之責其聾聵昏謬之狀已莫逃於淵鑑之下矣至今追惟惶恧冞切臣何敢因仍盤礴久貽淸朝之羞哉伏乞聖慈諒臣難冒之義亟賜鐫改以重官方以安私分焉臣於向日仰請還收相箚批旨之啓誠有錯看爛報之中一字之罪而槪臣愚見竊以爲元輔雖請告在家旣在其位則以箚以疏亦豈無謀其政之道而一任抛閣不思所以管檢是大臣不以元輔自居殿下不以元輔爲責由是而國體損傷事面苟簡臣所以仰請還收者冀幸上以贊使以禮之道下以勉盡其職之義矣卽伏見相箚之批以臣之未會本旨爲敎臣益不勝惶懍隕越之至嗚呼顧念今日此誠何等時也天心未豫災沴荐臻民事孔棘艱虞未濟此政承弼之臣殫竭知慮贊襄聖化之日而今見首揆箚本其病未視事尙有其說至若左相之慢不赴朝抑又何義惟其居相府歷數年來不參賓對不赴籌坐公必言病私則惟意徒自據重任要厚恩一無猷爲恬然若間司漫職底貌樣朝家之設置三公官惟其人者亶若是而已哉古之中書伴食尙貽世譏今乃私第養便果何相業且百里寒程無恙往來而咫尺朝堂視以相忘頃當聖上遇災修省減膳求助之時旣不能匡救時政又不思反省已咎只自嬉娛晏若不知者其亦以爲天災不足畏而然耶臣竊爲之慨然也噫廉恥人之大防也無是則士夫之志氣名節無恃可立而不可與爲國矣竊觀近日廉防日壞躁進成風率皆熱中患失之輩未見難進易退之人大官爲百僚之表率而猶復淟涊則宜乎擧世之轉相倣效而不之知恥此所以俗習之難化而世道之不靖也伏願殿下敦尙禮義扶植名節以爲礪世磨鈍之器焉臣無任云云省疏具悉爾之常參日所啓初以爲出於官箴之美意伊後領相辭箚勿深引者無心之語不欲有意而看卽見疏大覺見欺於爾臥閤調痾之八耋首相若是其無難侵斥爾之此擧抑何意義插入左相事句語尤可謂無憚敢以一筆凌藉兩大臣必欲夫之不安於朝廷雖有爾等百輩何損於大臣而爾之所爲不可但以乖悖言苟欲靖世道宜從爾先加嚴勘爾則削其職名
정조 20년
丙辰十月二十二日辰時上御誠正閣諸承旨持公事入侍時行左承旨洪義榮行右承旨李晩秀左副承旨李勉兢右副承旨金熙朝記事官金履永假注書李泳夏記注官金良倜記事官吳泰曾待敎李存秀以次進伏訖上曰諸承旨各奏公事可也晩秀讀奏慶尙監司李泰永狀啓奉化縣監蔡弘直到任事忠淸監司林濟遠狀啓懷仁縣監李可運到任事義榮讀奏忠淸監司林濟遠狀啓給馬有旨祗受事全羅監司徐鼎修狀啓回諭有旨祗受事慶尙左水使李得駿狀啓豆毛浦萬戶朴震晃等到任事熙朝讀奏慶尙監司李泰永啓本南海縣反庫事全羅監司徐鼎修啓本海南縣反庫事命書判付訖上曰有司堂上入待履永承命出傳與大護軍金載瓚戶曹判書李時秀偕入進伏上曰下直守令入侍賤臣承命出傳與海州判官李惟稱偕入進伏上曰海州判官進前惟稱進前奏職姓名上曰爾自新昌移差上來新昌之年事何如惟稱曰甲乙兩年一境赤地至於今年大爲豐熟矣上曰然則捧舊還不至甚難乎惟稱曰似然矣上曰今年雖曰稍豐便是瘡痍之餘新舊之還一時竝督則民必反不知爲樂歲矣新昌則舊還爲幾何惟稱曰爲七千餘石矣上曰忠淸道舊還分俵以四分一爲定新昌分俵凡爲幾何惟稱曰臣來之時分俵知委姑未來矣上曰忠淸一道年事大槪何如云耶惟稱曰大抵豐熟而往往爲夏旱所枯沿海等邑不及野邑野邑不及峽邑矣上曰綿農何如惟稱曰昨年綿農不至失手而今年視昨年別無所減矣上命承旨宣諭後除七事退去上曰有司堂上進前載瓚時秀進前載瓚曰日間聖體若何上曰一樣矣載瓚曰王大妃殿氣候何如上曰一樣矣載瓚曰惠慶宮氣候何如上曰一樣矣載瓚曰臘藥所入麝香之不足爲二十九部不可不別貿矣上曰依此數貿取可也上曰臘藥之廣濟何如而年來所製太不成樣今年則各別精製可也上敎時秀曰收租案已盡修正耶時秀曰今方修正以待矣上曰自何年始之時秀曰自丙申始之矣上曰丙申以前亦豈無可採者耶時秀曰丙申以前則間多文簿之難徵或恐凡例之不精故竝爲闕之矣上曰詳略雖不齊舊章不可不載隨其可徵亦爲添錄可也上曰以新昌倅所奏觀之湖西俵災能無不足之慮耶時秀曰年事雖豐昨年歉荒京人之不能給種者多故以致災結之許多而所俵之災亦不少矣上曰錦伯之請得加劃而所不得者爲七百結乎時秀曰然矣上曰此亦更爲書問雖一民無或偏枯可也時秀曰諸道俵災昨年爲五萬餘結今年爲二萬結朝家所得亦爲三萬餘結亦不爲不多而若以經用相準則雖滿五萬結之數其不足一也上曰今年經用之饒乏比昨年何如時秀曰昨年則九月已匱今年則得支此月矣上曰度支經用比古無加而財用之若是難繼何也時秀曰經用則較諸數十年前有減無加而但在前則度支不給者取用於惠廳旣用而又無還償故朝家初不知度支之不足近年以來用輒還償故逐年耗縮其勢固然矣上曰上黨山城餉穀正穀居多最爲精實矣中間消減者今皆釐弊云耶時秀曰自本司關問而姑未見回報矣上曰雙樹城餉亦甚精實云申飭道伯釐正穀簿以上可也南北漢城餉近亦申飭漸至釐正來頭度支之用自可漸勝矣上曰銀礦事近有所聞否時秀曰以關西言之路上則稍稍有之路下則全無大抵零星而亦緣物主之不肯擔當無財可繼乍始旋止作掇無常而近聞長湍亦有新發之礦故下遣計士探其虛實而姑未聞回報矣且或以爲金銀相妬彼盛則此衰近來産金甚盛銀脈漸縮云未必其物理之眞箇如此而採金者旣若是之多則亦不可一切禁斷旣不能禁斷則亦不可一任潛僞自朝家不可不有管攝之政故昨與大臣亦有所酬酢者矣上曰採金之利予非不知而自古邦禁遽難弛張難愼者久矣近日以來在在皆産人人得採故姑不得嚴加禁斷而服田之民舍本趨末弊亦不少姑未知何以則爲宜耳載瓚曰臣待罪西藩也稔知銀弊矣雖以營下諸庫封不動言之記簿所載數不下三十餘萬而鉛雜相半擇用者不滿三分之二而泉流庫銀素稱精實故前此使行之充包每取泉流庫矣泉流庫所儲只餘麤雜故今則取用於保民庫保民庫幾何不至於耗縮乎營下尙然沿邑可知至於錢弊則又甚於銀保民庫錢曾爲五十萬而以此取息以補實用矣漸次消縮今所見存不過五萬蓋緣守令之請得而不償民間之放債而蕩減許多弊端歲增年加有縮無剩錢荒如此故度支貢木以錢代捧自度支雖徵新捧木而亦無以以木應之大抵營財已竭故民財隨竭民財竭故民無固志視今頭勢一經勅行殆不可支臣謂若自戶曹惠廳限十年不用保民庫錢則以五萬兩年年生息可充五十萬之本數矣時秀曰財用之竭擧國之通患一方之略略釐弊未必收永久之效臣謂通一國大變通然後可以裕國用奠民業矣上曰財用者民國之本也大學以理財爲平天下之要道財用理然後方可以端本而出治大抵捧納之名目小然後民業可安而我國之初只有一戶曹而已其後又有三軍門又有均役廳種種名色不一而足民安得不窘國安得裕用乎蓋耗國之用莫甚於兵食雖以訓局軍料言之小米變爲大米兼司僕之加料漸次加厚國用漸縮此而不釐正雖有善者無如之何矣然而旣定之額固難猝減旣食之料亦難遽損亦豈無漸次方便汰冗節濫之道耶且以已然之效言之華城城役三年告成而不煩民力不費經用者雖緣內帑之從前儲蓄而其中四十萬卽禁衛軍十餘哨之限十年停番也十哨之十年停番能爲四十萬之數我國經用之多歸於養兵從可知矣蓋學問者有體有用宇宙間事皆吾分內錢穀甲兵闕一不可我東名碩之如金堉閔維重者莫不以經濟爲己任至如近世李成中亦知以理財爲急務今世風俗只知有己不知有國自在翰注時其所經營不過問舍求田而至於富國安民之術視若弁髦如此而國安有所恃哉仍敎載瓚曰予於向日謂卿以疎於財用此固士大夫之好題目而卿旣位躋崇班責在籌司理財之事亦不可不留意加勉也仍命退諸臣以次退出
정조 20년
丙辰十月二十二日申時上御重熙堂坐直承旨入侍時右副承旨金熙朝假注書李泳夏記注官金良倜記事官吳泰曾以次進伏訖上命書判付訖上曰左副承旨入侍賤臣承命出傳與左副承旨李勉兢偕入進伏上命書司諫李羽逵疏批訖上曰臺臣向日請收箚批之啓予則泛然聽過矣到今始知爲有意之言也八旬老人何至强覓之此過至於左相之侵斥語意尤爲深緊矣仍命書傳敎曰卿之求退不啻懇摯而八旬元輔卽我朝枚卜三百餘人中在卿初有之美事予之所力勸於卿姑勿陳懇者卿之八旬在於來春此所以姑依尋單之中書故事許卿在家穩攝此果何損於事面乎人之爲言如彼斷斷莫非使卿致此予甚爲卿愧歎臺臣雖已處分爲申決不捨卿之意令入侍史官傳此筵敎餘意史官傳諭于領相領相不但爲然卿之取此人言亦由於俾不得任其行止之致尤何等瞿然且況疏語深緊莫掩挾雜之計言念世道朝象寒心云云猶屬例語然予所不捨領相卽卿卿卽領相大抵吹覓之過至於侮蔑侮蔑之不足又敢敲撼卿若於此示人以隨他自輕底意則是豈從前委毗之本意乎意或卿未聞知令入侍史官往傳槪略兼敍慰勉之意自餘續當細及此意先爲知悉事史官傳于左相以來金虎門仍留史官二員待命騎馬二匹立之上曰此傳敎入侍兩史官分往兩大臣家傳諭而兼春秋則往于領相家下番翰林則往于左相家可也良倜泰曾承命退出金初燮金珍恪入伏命熙朝先退上敎勉兢曰正言宋文述上疏還給而勿爲頒布可也命退諸臣以次退出
정조 20년
行都承旨李鼎揆坐行左承旨李晩秀坐行右承旨李益運坐直左副承旨李勉兢坐右副承旨魚用謙坐直同副承旨金熙朝坐注書金履永仕柳遠鳴病假注書洪致榮仕直事變假注書李弘謙仕
정조 20년
李勉兢啓曰大司憲宋煥箕掌令鄭弼祚持平金壽祖鄭宗魯在外執義金孝眞未肅拜掌令鄭㝡成呈辭監察茶時之意敢啓傳曰知道
정조 20년
鄭淳民改差代以洪致榮爲事變假注書
정조 20년
洪致榮陞付代以李弘謙爲事變假注書
정조 20년
漢城府堂上前望單子入之判尹尹師國右尹尹弘烈落點
정조 20년
吏曹左尹尹弘烈右尹鄭大容
정조 20년
行左承旨李晩秀書啓臣敬奉聖諭馳往傳諭于南部會賢坊越邊契前領議政洪樂性所住處則以爲臣昨於史官之回附奏數語略陳惶蹙之忱而神思昏耄未能悉暴哀懇伏枕惶隕靡所容措卽者承宣儼臨聖諭誕敷十行辭旨諄懇隆摯曲軫危蹙之情私特降體諒之殊恩天地生成之澤父母慈覆之仁無以加此首頓手攢感淚被面實不知螻蟻賤臣何以得此前古未有之隆恩異數於君父之前也此生此世將無以仰報萬一惟有瞻天頌祝銘鏤肝肺而已從今以往公而免國體之墮損私而獲分義之少伸且可以杜門訟愆便意調疴得延殘喘歌詠聖德此莫非我聖上曲保再造之深仁厚澤也伏地感泣莫省攸達云矣敢啓傳曰知道
정조 20년
行右承旨李益運書啓臣敬奉聖諭馳往傳諭于南部會賢坊二間契前左議政蔡濟恭所住處則以爲臣祗承昨夜別諭始知臺參峻發而十行慰勉之敎丁寧諄複臣驚懍之餘感淚沾襟坐待天明方擬呈納御符逬出都門以效自靖之忱矣臨當出門銀臺近臣齎奉聖諭儼臨陋巷臣驚惶跪讀字字恩言實非滓穢賤臣所當得者而許解相職別是我聖上復垂再生之恩也臺疏尙未見全本其所臚列未知爲何樣罪狀而以梗槪聞之只見其爲是而未見其或非也在聖朝綜核之政固宜罪譴臣身以警一世而今乃曲爲臣地許令解負郵罰不降禮遇有加一息未泯之前惟當瞻依感戴長懷霣結之心而已云矣敢啓傳曰知道
정조 20년
李益運以壯勇營言啓曰本營今秋冬等試射時將官將校軍兵各技優等人依節目別單書入之意敢啓傳曰知道
정조 20년
李益運以訓鍊都監言啓曰本局分授都城敦義門北邊近處體城六間許頹圮處今已畢築女墻仍爲始役把守軍兵撤罷之意敢啓傳曰知道
정조 20년
魚用謙以義禁府言啓曰時囚罪人具允德具絎議處草記批旨內各以不謹護送不善裝發罷職可也事命下矣具允德具絎等竝罷職放送之意敢啓傳曰知道
정조 20년
丙辰十月二十三日辰時上御誠正閣諸承旨持公事入侍時行都承旨李鼎揆行左承旨李晩秀行右承旨李益運左副承旨李勉兢右副承旨魚用謙同副承旨金熙朝記事官金履永假注書李泳夏記注官金良倜記事官吳泰曾檢校待敎沈象奎以次進伏訖上曰諸承旨各奏公事可也鼎揆晩秀勉兢前奏無公事熙朝讀奏慶尙監司李泰永啓本山淸縣反庫事狀啓渰囕燒死人等恤典題給事益運讀奏慶尙左兵使李殷福狀啓捉虎申飭事啓本上番忠翊衛等都數開坐事用謙讀奏慶尙監司李泰永啓本道內罪人等同推開坐事讀奏訖命各書判付仍命退諸臣以次退出
정조 20년
行都承旨李鼎揆坐行左承旨李晩秀坐直行右承旨李益運坐左副承旨李勉兢坐右副承旨魚用謙坐同副承旨金熙朝坐直注書金履永仕柳遠鳴病假注書洪致榮仕直事變假注書李弘謙仕
정조 20년
李晩秀啓曰明日再明日翼陵忌辰祭齋戒正日相値視事頉稟之意敢啓傳曰知道
정조 20년
李益運啓曰御管廳將官來言今日本廳軍兵日次私習云矣敢啓傳曰知道
정조 20년
魚用謙啓曰合辭方張之時憲府無詣臺之員事甚未安除在外外未肅拜執義金孝眞卽爲牌招何如傳曰允
정조 20년
李鼎揆啓曰假注書洪致榮時無職名令該曹依例付軍職冠帶常仕何如傳曰允
정조 20년
傳于李晩秀曰定例堂上京畿監司入侍
정조 20년
金熙朝啓曰定例堂上李時秀京畿監司李冕膺依下敎來待矣傳曰知道
정조 20년
以執義金孝眞牌不進罷職傳旨傳于魚用謙曰只推
정조 20년
魚用謙啓曰大司憲宋煥箕掌令鄭弼祚持平金壽祖鄭宗魯在外執義金孝眞牌招不進掌令鄭㝡成呈辭監察茶時之意敢啓傳曰知道
정조 20년
以平安監司朴宗甲狀啓義州等十八邑給災不足條特許加劃事判付內啓下備邊司爲旀沿邊民事之此疆爾界判若異域觀於前狀可以知之今年俵結之夥然事勢所使道伯更請必有料量其在爲西土沿民之道何循常例特許加請結數俾有益下之效事分付爲良如敎
정조 20년
兵曹口傳政事上護軍鄭民始
정조 20년
李益運以兵曹言啓曰卽接東所衛將李海範牒報則秋景苑東墻一間許因雨頹圮云爲先令紫門監杻把子及長木堅實圍排把守軍兵集賢門入直軍八名除出限修築間嚴加守直何如傳曰允
정조 20년
禁府照目造紙署別提韓範毓矣本府議啓內咨文紙色比前品劣而身爲該郞不善看檢之罪在所難免以此照律罪杖八十收贖奪告身三等私罪奉敎依允爲旀功減一等爲良如敎
정조 20년
丙辰十月二十四日辰時上御便殿定例堂上京畿監司入侍時行左承旨李晩秀記事官金履永記注官金良倜記事官吳泰曾戶曹判書李時秀京畿監司李冕膺以次進伏訖上曰庚辰年溫宮隨駕人錄成一冊乎時秀曰京軍門畿湖分編成冊已爲備待矣上曰此當入於儀軌中整理通考矣上命晩秀書傳敎曰庚辰年溫宮陪從人今春披訪分等有記錄之擧而外方則畿湖兩道成冊今始齊到其中抱川監官正憲李世傑通津將校正憲趙興馥加資實同知單付令畿伯問其當爲追榮者文移該曹追榮後減下忠淸道保寧年近百歲人徐豆金單付僉知亦依京人例單代追榮其餘吏鄕以下京畿年八十四十二人忠淸道年八十二十七人帖加成給畿湖年七十以上人等各米三斗年六十以上人各米二斗分給事分付畿伯旣承筵敎自當依此擧行而錦伯則令戶判錄送筵敎仍令定例堂上行會上敎熙朝曰承旨持此出去安寶敎旨而敎旨末各書以某役隨駕加資事送于戶判以爲分送畿湖之地而今日仍爲坐直必詳細無遺可也冕膺曰安山前郡守趙重瞻決杖定配有還宮後擧行之命矣決杖則雖自臣營徑先擧行而定配則姑未發送許久仍置極涉惶悚敢此仰達矣上曰擧行之不能事事旣非故犯決杖足以懲礪定配則分揀可也出擧條冕膺曰砥平前縣監李永喆決棍次有幸行時金浦郡待令之敎而幸行旣命停止則許久仍置亦涉惶悚竝此提達矣上曰意謂勤勵反甚劻勷特敎差送之意果安在哉拿致卿營決棍十度放送後狀聞可也出擧條冕膺曰今年舊還之最久條徵捧其在重糶糴之道法意當然則營邑之臣固當奉行之惟謹而第伏念最久條當納之民或多指懲無處之流易致代侵騷擾之弊日前關西道臣亦以勿拘最久年條許令闊狹之意有所狀請大臣覆奏許施矣毋論彼此民情旣無異同則就其久遠條中推移以捧必準其應捧之數恐合便宜之道故適因言端敢此仰達矣上曰依爲之出擧條上曰安陽橋能於未寒前畢役乎冕膺曰來月內似可告訖役費以江原道加分耗劃用而恐有不足之慮矣上曰間浦舟橋何以爲之冕膺曰氷若未泮則直爲架橋似好故先立橋柱以待矣上曰民力不至大費乎冕膺曰此則以舟橋所費足可相當矣上曰儲置米七千石之劃定者可無不足之慮乎冕膺曰治道橋梁及陵役諸費莫如今年而亦足相當在他年則優有餘剩矣上曰今年陵役何若是浩大時秀曰春間以陵寢修葺處有頉不報事有飭敎故細細有頉陵官不敢不報旣報之後禮戶曹不敢防報以至今年陵役之最多畿營則只是匠料雇價之劃給而至於本曹則瓦材紙地諸般等物無不責應故費入不少至於貞陵丁字閣今秋修改而又將有明年之役矣上曰何爲而然也時秀曰陵官只擧目下最急處枚報至於樑上腐朽處不敢遽然輒報故其勢如此云矣上曰大臣戶禮堂之進去各隨其修改之輕重而丁字閣是紅箭門內當其修改戶判何不親審時秀曰飭敎以後諸陵頉報一時齊到故奉審輕重臣未及詳知矣上曰當初飭敎欲使陵官另加董飭而已豈可不問地之輕重而戶禮堂不奉審不問役之緊歇而戶禮曹不防報乎時秀曰從今陵役後令戶禮曹作爲一冊懸錄其年條久近定限幾年追責其陵官勤慢似好矣上曰松都廣州之分掌各其近地陵役以後戶曹果爲省費乎時秀曰然矣上命書傳敎曰今聞畿伯言奴婢宣頭案之積年退限者今年當爲修整云日昨見自南來之守令亦有筵敎矣大抵秋事雖幸免歉而民間之困於新舊催科公私徵逋不見如見瘡痍之餘何以枝梧乎凡係一分裨益於紓力者其所方便當靡不用極畿伯提奏政合予意宣頭案修整特令退行於後當次式年湖西準此原疏固違式使之改修納而其中嶺南近年災結之勒爲徵稅事旣聞之不可以疏未下批置之該道年分狀啓雖有許施觀於臺疏益知其爲瘼令廟堂申加提飭該道俾有便民之實效命退諸臣以次退出
정조 20년
行都承旨李鼎揆坐行左承旨李晩秀坐行右承旨李益運坐左副承旨李勉兢坐直右副承旨魚用謙坐同副承旨金熙朝坐直注書金履永仕一員未差假注書李弘謙仕直事變假注書曺錫中仕
정조 20년
藥房提調金載瓚同副承旨金熙朝啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 20년
魚用謙啓曰大司憲宋煥箕掌令鄭弼祚持平金壽祖鄭宗魯在外執義金孝眞未肅拜掌令鄭㝡成呈辭監察茶時之意敢啓傳曰知道
정조 20년
李晩秀啓曰行都承旨李鼎揆行右承旨李益運左副承旨李勉兢今日不爲仕進行左承旨李晩秀陳疏徑出右副承旨魚用謙陳疏原疏以國忌齋戒不得捧入臣亦不敢以見職自居不得循例請牌院中無人何以爲之敢稟傳曰此啓辭還給仍令牌招
정조 20년
李晩秀以內醫院提調意啓曰副提調李鼎揆謂有身病今日問安不爲仕進卽爲牌招何如傳曰允
정조 20년
李益運啓曰備邊司郞廳來言今日賓廳日次而國忌齋戒相値不得來會云矣敢啓傳曰知道
정조 20년
傳于金熙朝曰事變假注書李弘謙陞付廳任
정조 20년
李弘謙陞付代以曺錫中爲事變假注書
정조 20년
有政吏批判書沈煥之進參判黃昇源進參議韓用龜進行都承旨李鼎揆進以金翰東爲大司諫尹序東爲司諫鄭東觀爲副修撰權裕爲戶曹參判李景溟爲軍資正文粲奎爲奉常僉正李東煥爲典籍尹升東爲軍器主簿黃仁紀爲徽陵參奉沈公權爲造紙別提閔廣魯爲慶尙都事李運行爲黃山察訪前縣監千世弼今嘉資憲加資事承傳
정조 20년
兵批判書鄭好仁進參判尹弼秉病參議李尙度病參知吳泰賢入直行右承旨李益運進以李聖圭爲知事洪聖淵爲都摠管李榏爲兼司僕將千世弼爲五衛將廉極台爲景福將趙恩錫爲宣傳官內禁衛成在坤今加折衝加資事承傳護軍柳焵洪義榮副護軍洪義浩朴宗來竝單付
정조 20년
金熙朝以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 20년
刑曹啓目向前濟州牧使柳師模旣已遲晩所當照律施行是白乎矣係是防禦使臣曺不敢擅便上裁何如判付啓分揀爲良如敎
정조 20년
丙辰十月二十五日辰時上御重熙堂同副承旨入侍時同副承旨金熙朝假注書洪致榮記注官金良倜記事官吳泰曾以次進伏訖上曰承旨昨旣上疏而朝又徑出何也熙朝曰臺言莫嚴義難以還下一疏自謂一伸且況一院諸僚竝不仕進則恐不敢晏然在院敢又陳疏矣上曰承旨之不爲仕進一也而有或懸病有或陳疏何也熙朝曰右副承旨則與臣等有異臺疏退却之時旣不與聞而但同在一院不敢獨逭以此陳疏矣上曰前年翼陵奉審承史中誰去注書出去考出而奏賤臣承命出以前年無奉審事回奏上曰承旨牌去來催促違牌勿爲呼望仍命退承史以次退出
정조 20년
丙辰十月二十五日辰時上御重熙堂右副承旨入侍時右副承旨魚用謙假注書李弘謙記注官金良倜記事官吳泰曾以次進伏上曰承旨皆已入來乎用謙曰皆入之矣上曰廳坐勿施可也賤臣承命出傳上曰政官牌招開政出榻敎命退承史以次退出
정조 20년
行都承旨李鼎揆坐行左承旨李晩秀坐行右承旨李益運坐左副承旨李勉兢坐右副承旨魚用謙坐直同副承旨金熙朝坐直注書金履永仕直柳遠鳴病假注書李弘謙仕事變假注書曺錫中仕
정조 20년
傳于李晩秀曰先正從享時致祭近例承旨進去禮官代承旨受香事分付
정조 20년
傳于李晩秀曰編校之役自多管檢飭亦施矣前參判李書九給牒敍用仍令該曹口傳付軍職
정조 20년
兵曹口傳政事護軍李書九
정조 20년
李鼎揆以吏曹言啓曰文正公金麟厚延諡來十一月初六日定行於全羅道長城地云矣敢啓傳曰知道
정조 20년
李鼎揆啓曰贈領議政文正公金麟厚家遣承旨致祭事命下矣何承旨進去乎敢稟傳曰左副承旨進去
정조 20년
金熙朝以禮曹言啓曰來十一月初二日景慕宮冬享大祭親行時省牲省器之節依例以親臨磨鍊擧行乎敢稟傳曰親行磨鍊可也
정조 20년
金熙朝以吏曹言啓曰卽接掌樂院牒報則以爲來十一月初二日行景慕宮冬享大祭親行時協律郞本院正例爲進參而時未備員卽速差出以爲備員擧行之地云掌樂院正未差之代口傳備擬以入之意敢啓傳曰知道
정조 20년
吏曹口傳政事尹羽烈爲掌樂正
정조 20년
金熙朝以兵曹言啓曰來十一月初一日大駕詣景慕宮齋宿初二日冬享大祭親行時何營軍兵隨駕何營軍兵留陣禁軍及馬步軍以幾番幾哨磨鍊而禁衛鄕軍停番矣餘軍留營何以爲之乎敢稟傳曰訓局馬軍五哨步軍二十哨禁軍五番隨駕御營廳留陣其餘留營置之路由館峴以此分付可也
정조 20년
黃海監司徐邁修疏曰伏以臣性本鈍滯才乏承宣莅任兩載之間僨誤之罪指不勝屈而偏荷我殿下曲保之恩至于今安享厚廩實非臣始料之所及也惟當守分畏約庶幾寡過其何敢妄事煩籲以重無嚴之罪哉第伏念我殿下所嘗眷眷於絲綸之間者罔非恤民之德意臣之所當藉手而事殿下者亦惟實心無隱而已今因災結一事不能從實申請使一民有白徵之歎則是下負臣心也上負殿下也此臣所以寧陷於無嚴之罪而一啓再啓而不知止者也臣之再啓請災也廟堂之較其畓摠參以年事而覆奏者推以事理誠亦得當而本道今年執災處皆是流來陳廢初不落種者則不可以年事之豐疑其災結之多而當初執災之時臣之操縱列邑靡不用極實無更事於査櫛今以啓請之未準臣若徒懷嚴畏不恤民隱强以半千結之災直爲減下於民間則是豈臣對揚德意事君無隱之道哉玆敢不避煩瀆冒死封章伏乞聖明俯垂深察未準下五百十二結四十七負特命劃下使樂歲災民均飽聖德仍命有司治臣瀆撓之罪以肅朝綱臣無任云云答曰省疏具悉疏辭令廟堂稟處
정조 20년
金熙朝以備邊司言啓曰黃海監司徐邁修上疏批旨內有令廟堂稟處之命矣取見其疏本則以爲本道今年執災皆是流來陳廢初不落種者實無更事査櫛而强以半千結之災直爲減下於民間則是豈對揚德意之道哉未準下五百十二結四十七負特命劃下爲辭矣海西俵災以摠較劃幾爲八分之一者比諸路不啻過多而道臣今又封疏以流來陳廢初不落種爲言以舊陳論之畿甸之多居最於諸路以幅圓論之嶺湖南之廣又豈比海西而彼三道之較元摠未能十分一之請災皆當有白徵之慮乎廟堂之斟量彼此覆奏行會者雖謂之曲副於海西而出於寧失之意可也道臣則不思反求更圖査櫛再啓一疏必以自是已見得請乃已爲準者事體道理誠極未安加請事依前覆奏置之黃海監司徐邁修施以罷職之典何如傳曰允
정조 20년
丙辰十月二十六日午時上御便殿左承旨入侍時左承旨李晩秀假注書李弘謙記事宮金景煥記事官金良倜以次進伏晩秀曰李書九承召入來矣上曰卿以玉篇編校事詳問後姑令退出以待後日入侍可也仍命退承史以次退出
정조 20년
行都承旨李鼎揆坐行左承旨李晩秀坐行右承旨李益運坐直左副承旨李海愚坐直右副承旨魚用謙坐同副承旨金熙朝坐注書柳遠鳴仕直一員未差假注書李弘謙仕事變假注書曺錫中仕
정조 20년
李晩秀啓曰來初一日輪對日次而景慕宮冬享大祭齋戒相値頉稟之意敢啓傳曰知道
정조 20년
魚用謙啓曰合辭方張之時兩司無詣臺之員事甚未安兩司未肅拜諸臺竝牌招何如傳曰允
정조 20년
李晩秀啓曰下番翰林吳泰曾昨日則旣受御題而呈券之前徑先登筵今日則旣已製進而入侍有命替以兼史由前則違越受敎由後則壞損院規事體所在俱極未安所當重勘而本院請推之外無他可施之罰何以爲之敢稟傳曰擧措之駭悖極爲無狀削職雖與下番有異破壞格例其罪無優劣當該注書亦爲削職
정조 20년
注書金履永削職代以黃基天爲假注書
정조 20년
李晩秀啓曰來初二日景慕宮冬享大祭親祭祭文當爲製進藝文提學具庠待開門牌招何如傳曰允
정조 20년
以黃海監司徐邁修罷職傳旨傳于李鼎揆曰舊初不一事廟堂聞已査問待行査此傳旨捧入